Bensowin lastenkotisäätiö

Bensowin lastenkotisäätiö (), nykyisin Bensowin säätiö () on alun perin kauppaneuvos Wilhelm Bensowin ja hänen vaimonsa perustaman mutta vuonna 2012 lakkautetun lastenkodin Bensows Barnhem taustaorganisaatio. Säätiön toiminnan pitkään jatkuneita epäselvyyksiä on käsitelty oikeusistuimissa ja tiedotusvälineissä laajasti 2010-luvulta alkaen.

 Lastenkodin ja säätiön historiaa 
Vuonna 1917 Wilhelm ja Sigrid Bensow perustivat lastenkodin Kauniaisiin. Pariskunnalla ei ollut omia lapsia ja he harkitsivat tästä syystä adoptointia. Sodanjälkeisinä aikoina hätääkärsivää lapsia oli kuitenkin paljon ja pariskunta päätti, että lastenkoti auttaisi useampaa lasta. Bensowin ensimmäinen lastenkoti Granhyddan avasi ovensa 12 lapselle 28. toukokuuta 1917 ja toinen lastenkoti avattiin 23. maaliskuuta 1929. 

Lastenkodin päätehtävä oli huolehtia turvaa vailla olevien lasten kasvatuksesta vauvaiästä täysikäisiksi. Isänmaallisuus, kristillinen kasvatus, sekä suomenruotsalainen kulttuuriperinne ja kieli olivat lastenkodin toiminnan avainkäsitteitä. Lastenkodin ensimmäisissä säädöksissä lukikin, että lastenkotiin otettavien lapsien tulisi olla enintään vuoden vanhoja ja jäädä lastenkodin huoltoon, kunnes he ovat täysi-ikäisiä. Metodistipappi Karl Hurtigin 1912 perustama Hurtigin lastenkoti – joka yhä toimii Kauniaisissa – oli esikuvana Bensowin lastenkodille, sillä erolla että Hurtigin lastenkotiin otettiin vastaan kaikenikäisiä lapsia, myös suomenkielisiä. Omia biologisia lapsia kaivanneelle Bensowin pariskunnalle oli tärkeää, että heidän kaksi lastenkotiaan olisivat lapsille mahdollisimman kodinomaisia.

Jotta lastenkodin hallinto ja omaisuus olisi tulevaisuudessa laillisesti turvattuja, lastenkodin hallinto muuttui säätiöksi vuonna 1933. Wilhelm Bensow toimi säätiön hallituksen puheenjohtajana kuolemaansa asti vuoteen 1949, ja sen jälkeen Sigrid Bensow johti säätiön hallitusta vuoteen 1961 asti.

Sigrid Bensow oli tutustunut Ruotsissa ungdomsgård-toimintaan. Hänen aloitteestaan käynnistyi nuorisotoiminta alueella Villa Solhagassa 1956. Tämä toiminta jatkui vuoteen 1999 asti. 1970-luvun taitteessa säätiö anoi Kauniaisten kaupungilta asemakaavamuutosta perustaakseen ja rakentaakseen alueelleen sokeain vanhainkodin. Hanke ei toteutunut, mutta sen sijaan lastenkotitoiminta sai 1980-luvun taitteessa uuden rakennuksen, joihin molemmat lastenkodit yhdistettiin. Myös Bensowien kesähuvila Barösundin Stornäsholmenissa oli vuosikymmeniä lastenkotilasten kesäleirikäytössä. Nyt kun lastenkotia ei enää ole, siellä pidetään leirejä muun muassa partiolaisille ja maahanmuuttajalapsille..

1980-luvulla Kauniaisissa oli pula päivähoitopaikoista. Bensowin säätiö päätti tällöin ryhtyä apuun ongelman ratkaisemiseksi. Säätiön hallitus teki päätöksen säädösmuutoksista, muuttaen osan lastenkotitoiminnasta päiväkotitoiminnaksi. Päiväkoti aloitti toimintansa yksityispäiväkotina 1–2-vuotiaille lapsille. Se sai tukea sekä valtiolta että Kauniaisten kaupungilta. Toiminta aloitettiin 18. elokuuta 1982, kun päivähoidossa aloitti kaksitoista lasta. Lasten päivähoitotarve kasvoi kuitenkin yhä Kauniaisissa, ja vuonna 1988 isompien lasten Stora Lyan -niminen yksikkö aloitti toimintansa tarjoten päivähoitopaikan kahdellekymmenelle 3–6-vuotiaalle lapselle. 

Säätiön lastenkotitoiminta päätettiin lakkauttaa lokakuussa 2012 vuosia kestäneen mietinnän tuloksena. Tilintarkastajana tunnettu kanslianeuvos Yrjö Tuokko piti tuolloin alkuperäisen säädekirjan mukaisen toiminnan lakkauttamista pahimpana virheenä, mitä säätiö voi tehdä, ja tapaus johti pohdintoihin säätiöiden hallinnon läpinäkyvyyden ja valvonnan lisäämisestä.

Folkhälsanin lopetettua päiväkotinsa Kauniaisissa vuonna 2019 Bensowin säätiön päiväkoti Lyan on toiminut yhtenä Kauniaisten kaupungin ostopalvelupäiväkodeista. 1–7-vuotiaille lapsille on 43 paikkaa, ja henkilökunta käsittää 14 henkeä. Vuodesta 2018 päiväkoti muutettiin säätiön omistamaksi osakeyhtiöksi.

 Säätiön toiminta 2010-luvulta lähtien 
Bensowin säätiö toteuttaa sääntömääräistä toimintaansa ehkäisevällä lastensuojelutyöllä. Vuonna 2017 säätiössä aloitettiin projekti, jonka puitteissa on kehitetty tukihenkilötoimintaa yhteistyössä Turun kaupungin kanssa sekä kokemusasiantuntijakoulutusta. Työn tausta-ajatuksena on tavoittaa erityistä tukea tarvitsevia lapsia ja nuoria ja kehittää ruotsinkielistä matalankynnyksen toimintaa tuen tarpeessa oleville lapsille ja nuorille esimerkiksi verkkotuen, vertaistuen sekä leiritoiminnan muodossa sekä tarjota koulutusta alan ammattilaisille. Projektissa tähdätään siihen, että kehitettävä toiminta ja toimintamallit juurrutetaan. Tätä kautta säätiö pystyy vastaamaan paremmin nyky-yhteiskunnan lastensuojelullisiin tarpeisiin kolmannen sektorin toimijana.

Yhteistyökumppanina toimii syksystä 2013 lähtien Barnavårdsföreningen i Finland r.f. Bensowin säätiö antoi entisen lastenkodin tilat Barnavårdsföreningenin käyttöön, muun muassa Tjejvillan-toimintaa varten sekä tuki yhdistystä myös taloudellisesti. Säätiö kertoi tuolloin tukevansa taloudellisesti myös Rädda Barnen på Åland -yhdistyksen perhekoteihin sijoitettujen lapsien tukemisen kehittämisprojektia.

Vuonna 2024 tuli voimaan uusi asemakaava, jonka turvin 1980-luvun alkupuolelta peräisin oleva lakkautetun lastenkodin rakennus puretaan ja noin viiden hehtaarin alue Villa Bensowin vieressä myydään tonteiksi, joille rakennetaan uusia omakotitaloja, paritaloja, rivitaloja ja kerrostaloja.

Säätiön nykyinen hallituskokoonpano on muodostunut vuosien 2015–2018 aikana. Säätiön puheenjohtajana toimii tällä hetkellä Johan Hjelt ja jäseninä Annika Stadius, Bodil Grön, Torbjörn Stoor sekä Stefan Mutanen.

 Väärinkäytökset säätiössä ja oikeusprosessit 
1970–2000 -lukujen välillä tapahtuneet entisten hallitusten vakavat laiminlyönnit ja rikokset tulivat julki 2010-luvun puolivälissä. Säätiön vuosien 2013–2015 toimintaa käsittelevissä uutisissa on esitetty muun muassa lastenkodin lakkauttamiseen liittyviä näkemyksiä. 

Lastenkodin toiminta lopetettiin sillä perusteella, ettei apua tarvitsevia lapsia enää ole. Säätiön toiminnassa ilmeni 50 vuotta jatkuneita väärinkäytöksiä. Säätiön varallisuutta katosi ainakin 25 miljoonaa euroa säätiön johdon toimien seurauksena. Säätiön johtaja Valter Gadolin käytti myös Villa Bensowia virka-asuntonaan ilman korvausta. Yleisradion MOT-ohjelman mukaan tapaus muistuttaa Matti Koivurinnan tapausta, jossa Koivurinnan säätiön kautta pidettiin Rettigin palatsia asuntona, vaikka Koivurinta oli itse konkurssissa.Lex Bensow puhdistaisi säätiömaailmaa, Yle.fiBensowin säätiön salaisuus: käsikirjoitus Yle: MOT, Julkaistu 15.4.2013 Viitattu: 8.5.2014MOT: Rettigin palatsin arvoitus: käsikirjoitus Julkaistu: 28.4.2014 Viitattu: 8.5.2014 Säätiön hallituksessa istunut Rolf Wahlsberg on tehnyt säätiön kanssa 100 vuoden vuokrasopimuksen lastenkodin omistamasta saaresta Inkoosta. Vuosivuokraksi sovittiin yksi markka.

Säätiön hallituksen asiakirjoja vuodettiin MOT-ohjelman toimittajalle Magnus Berglundille, joka teki uuden ohjelman. Ohjelma esitettiin Ylellä 23. maaliskuuta 2015.

Säätiön toimia tutkittiin aluksi luottamusaseman väärinkäyttönä. Keväällä 2014 rikosepäilyt laajenivat koskemaan myös verorikosta. Poliisi sai törkeää veropetosta koskevan esitutkinnan valmiiksi syyskuussa 2015 ja tapaus eteni syyteharkintaan. Marraskuussa säätiön entinen toimitusjohtaja Valter Gadolin tuomittiin vuoden ja neljän kuukauden pituiseen ehdolliseen vankeusrangaistukseen törkeästä kirjanpitorikoksesta, veropetoksista sekä luottamusaseman väärinkäytöstä. Lisäksi hänelle määrättiin maksettavaksi yli 50 000 euron edestä korvauksia verottajalle ja lastenkotisäätiölle.

Bensow-säätiön kiinteistöpäällikkö tuomittiin Helsingin hovioikeudessa vuonna 2023 kymmenen kuukauden ehdolliseen vankeusrangaistukseen törkeästä lahjonnan vastaanottamisesta liittyen säätiön päiväkodin remontointiin. Aiemmin käräjäoikeus oli vapauttanut hänet ja virolaisen rakennusyrittäjän lahjussyytteistä mutta tuominnut kiinteistöpäällikön törkeästä veropetoksesta.Katri Kirsi, Bensowin lastenkotisäätiön epäonnisten remonttien taustalla lahjusrikos? Yle.fi, uutiset, viitattu 14.5.2021 Itse remontti keskeytettiin rakennusluvan puutteessa ja epäonnistui täysin niin, että toinen rakennusyritys joutui tekemään sen uudelleen. Bensowin säätiön tuolloiset hallitusjäsenet tuomittiin vuonna 2022 maksamaan asiassa 46 596 euroa vahingonkorvauksia säätiölle. Tämä oli kymmenesosa säätiöitä valvovan Patentti- ja rekisterihallituksen alun perin vaatimasta 466 000 eurosta.

Lähteet

Aiheesta muualla
Bensowin säätiön selitykset eivät kelpaa viranomaisille, Yle.fi

Luokka:Lastensuojelu Suomessa
Luokka:Suomenruotsalaiset säätiöt